U-I-80/11
Natisni
Opravilna št.:
U-I-80/11
Datum odločitve:
9. 3. 2012
ECLI:
ECLI:SI:USRS:2012:U.I.80.11
Akt:
Zakon o tujcih (Uradni list RS, št. 64/09 – uradno prečiščeno besedilo) (ZTuj),  56. čl. in 58. čl.
Izrek:
Pobuda za začetek postopka za oceno ustavnosti 56. in 58. člena Zakona o tujcih (Uradni list RS, št. 64/09 – uradno prečiščeno besedilo) se zavrže.
Evidenčni stavek:
Pobudnik nima pravovarstvene potrebe za oceno ustavnosti predpisa, ki je prenehal veljati, če ne izkaže, da bi bilo z morebitno ugoditvijo pobudi mogoče odpraviti posledice protiustavnosti oziroma nezakonitosti.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.5.1 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Pred začetkom postopka.
1.4.9.2 - Ustavno sodstvo - Postopek - Stranke - Interes.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Fadi in Farid Alem, oba Maroko
Datum vloge:
18. 4. 2011
Vrsta odločitve:
sklep
Vrsta rešitve:
zavrženje
Dokument:
US29700
Dokument v PDF obliki:
U-I-80-11.pdf
137 KB
Prenesite datoteko
U-I-80/11-3
9. 3. 2012
SKLEP
Ustavno sodišče je v postopku za preizkus pobude Fadija Alema, Maroko, in Farida Alema, Maroko, ki ju zastopa Katja Širca, odvetnica v Postojni, na seji 9. marca 2012
sklenilo:
Pobuda za začetek postopka za oceno ustavnosti 56. in 58. člena Zakona o tujcih (Uradni list RS, št. 64/09 – uradno prečiščeno besedilo) se zavrže.
OBRAZLOŽITEV
1. Pobudnika izpodbijata v izreku tega sklepa navedeni določbi Zakona o tujcih (ZTuj-1), ki urejata omejitev gibanja tujcu, ki mora zapustiti državo, in postopek v zvezi z omejitvijo gibanja. Pobudnika zatrjujeta, da sta izpodbijani določbi v neskladju z 2., 19., 22., 23. in 25. členom Ustave. Za utemeljitev pravnega interesa navajata, da jima je Policijska uprava Murska Sobota, Policijska postaja Lendava, izdala sklepa o nastanitvi v Center za tujce Postojna. S sklepoma naj bi jima bili v nasprotju z Ustavo odvzeta prostost in kršene temeljne človekove pravice.
2. Izpodbijani predpis je med postopkom pred Ustavnim sodiščem prenehal veljati. Ustavno sodišče praviloma presoja le veljavne predpise. Na podlagi 47. člena Zakona o Ustavnem sodišču (Uradni list RS, št. 64/07 – uradno prečiščeno besedilo – v nadaljevanju ZUstS) lahko presoja neveljavne predpise, če niso bile odpravljene posledice protiustavnosti in nezakonitosti.
3. Izpodbijani predpis ne učinkuje neposredno. Ustavno sodišče je v sklepu št. U-I-174/05 z dne 13. 12. 2007 (Uradni list RS, št. 122/07, in OdlUS XVI, 87) sprejelo stališče, da se lahko tudi v primerih, ko se s pobudo zahteva presoja ustavnosti predpisa, ki je bodisi prenehal veljati že pred vložitvijo pobude bodisi po vložitvi pobude, pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. Iz razlogov, navedenih v citiranem sklepu, pobudnika ne izkazujeta pravovarstvene potrebe iz 47. člena ZUstS za začetek postopka za oceno ustavnosti predpisa. Zato je Ustavno sodišče njuno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik